ज्ञानपुर। सघन पल्स पोलिया प्रतिरक्षण अभियान माह के तहत रविवार को महाराजा चेतसिंह जिला चिकित्सालय स्थित पल्स पोलियो बूथ का उद्घाटन मुख्य विकास अधिकारी पीपी त्रिपाठी ने फीता काटकर किया। इसके बाद श्री त्रिपाठी ने नवजात शिशु को जिंदगी के दो बूंद पोलियो की दवा पिलाई। इस मौके पर श्री त्रिपाठी ने अभिभावकों से अपने पांच वर्ष तक के बच्चों की सुरक्षित जिंदगी के लिए पोलियो की दो बूंद पिलाने की अपील। मुख्य चिकित्साधिकारी डॉ. त्रिलोचन सिंह ने कहा कि सघन पल्स पोलियो प्रतिरक्षण अभियान एक राष्ट्रीय कार्यक्रम है। इस कार्यक्रम का उद्देश्य अपने राष्ट्र से पोलियो विषाणु का समूल विनाश है। इसलिए हम सभी को अपने बच्चों को पोलियो ड्राप अनिवार्य रूप से पिलानी चाहिए। इस मौके पर एसीएमओ डॉ. प्रेमशंकर, डॉ. डीसी तिवारी, जिला स्वास्थ्य शिक्षाधिकारी राम प्रकाश ने भी पांच वर्ष तक के बच्चों को पोलियो रोधी दवा पिलाई। सीएमओ ने जिले के सभी पल्स पोलियो बूथों का दौरा मातहतों के साथ किया। इस दौरान अभियान को सफल बनाने की अपील की। इस मौके पर आंगनबाड़ी और आशा कार्यकत्रियों ने घर-घर पहुंचकर भी पांच वर्ष तक के बच्चों को बूथ पर लाकर पोलिया की खुराक पिलाई।